Video: SA'ner in Springboktrui skrik nie vir Oostenryk se koue | Maroela Media
Ferdi de Beer (Foto: Skermgreep uit die video)
'n Springboktrui, kortbroek en plakkies was genoeg om Ferdi de Beer, 'n Suid-Afrikaner wat in Oostenryk woon, warm te hou tydens die yskoue wintersdag van -3 °C.
Ferdi het onlangs 'n video op Facebook gedeel waar dit yskoud is en sneeu dik buite lê. Kykers kan sy seuntjie in 'n dik baadjie sien rondspeel in die sneeu, maar vir Ferdi self het die trotse Suid-Afrikaanse gees sy hart warm laat klop en gehelp om die koue te keer.
Hy vertel hy het die video gemaak omdat hy daarvan hou om laf te wees, en om dalk 'n glimlag op iemand se gesig te sit, veral in die moeilike tyd waardeur almal op die oomblik met die Covid-19-pandemie gaan.
"Verbasend was dit nie só koud as wat ek gedink het dit sou wees nie. Ek sou maklik nog langer so kon rondloop. Behalwe vir my tone wat begin vries en brand het omdat hulle direk in aanraking met die sneeu gekom het," skerts hy.
Ferdi, sy vrou, Leigh, en hul twee seuntjies, Cayson en Kohen, woon sedert Junie 2019 in Wene, Oostenryk, waar hy in lugverkeer werk en Leigh 'n Engels-onderwyser is.
Ferdi, Leigh, en hul twee seuntjies, Cayson en Kohen (Foto: Verskaf)
"Die grootste aanpassing vir ons is die taal," sê Ferdi. "Vir my is dit nog makliker om Duits te leer omdat ek Afrikaans is, maar my vrou se huistaal is Engels. Ons seuns praat vlot Afrikaans én Engels, en leer nou ook Duits in die skool."
Die een ding wat die De Beers die meeste van Suid-Afrika mis, is die kos, maar wat hulle nie in die winkels in die hande kan kry nie, maak hulle sommer self. Dié gesin maak ook 'n punt daarvan om minstens een maal per jaar saam met ander Suid-Afrikaners in die Oostenrykse hoofstad te braai.
Ferdi sê hulle is steeds trotse Suid-Afrikaners en Springbokke wat steeds graag die plaaslike rugbywedstryde volg.
"Veral wanneer die Suid-Afrikaners in Wene saam rugby kyk, is daar baie lekker gees."
Posted by Ferdi De Beer on Saturday, January 16, 2021
Hier in SA was jy so waar as wragies gearresteer. Bier in die hand en plakkies aan!
Lekker man jy kort net 'n ordentlike bier Castle
Ek is seker hy is 'n boerseun van die Vrystaat af, want hier is dit ook bitter koud en die ouens loop net met 2 kort-broeke en sokkie saan…. ek nou lekker gelag vir hom.